༧མཆིམས་ནམ་མཁའ་གྲགས་ནི།༡༢༡༠༡༢༨༥བོད་ཀྱི་གོང་མ་ཁྲི་སྲོང་ལྡེ་བཙན་གྱི་བློན་པོ་མཆིམས་རྡོ་རྗེ་སྤྲེལ་ཆུང་གི་རྒྱུད་དུ་འཁྲུངས་ཤིང་།མཆིམས་ཀྱི་གདུང་རྒྱུད་དེར་མཁས་པ་མང་པོ་ཞིག་བྱུང་ཡོད།སྣར་ཐང་གི་གདན་རབས་བདུན་པ་དང་སྣར་ཐང་དུ་བཤད་གྲྭ་ཐོག་མར་འཛུགས་པར་ཐུགས་བཀོད་གནང་མཁན་ཡིན་ཞིང་།འདིས་དཔལ་ལྡན་གྲོ་མོ་ཆེ་དང་།ཞང་སྟོན།མཆིམས་བློ་བརྟན།མཉམ་མེད་སངས་རྒྱས་སྒོམ་པ་བཞི་ལས་བཀའ་གདམས་པའི་ཆོས་སྐོར་རྣམས་གསན་པ་དང་།ཁུ་བོ་མཆིམས་བློ་གྲོས་བརྟན་པ་ལས་མཛོད་རྩ་གཅིག་པུའང་ཚར་ཉི་ཤུ་རྩ་གསུམ་གསན་པར་རྣམ་ཐར་ན་གསུངས་འདུག།༡༢༥༠༡༢༨༥བར་སྣར་ཐང་གི་གདན་ས་ལོ་སུམ་ཅུ་སོ་དྲུག་ལ་བསྐྱངས་པ་དང་།སྣར་ཐང་གི་རྟེན་གཙོ་བྱམས་མགོན་གསུང་འབྱོན་མ་ཡང་འདིའི་སྐུ་རིང་ལ་བཞེངས།སློབ་མ་ལ།སྐྱོ་སྟོན་པ་དང་།སྐྱེལ་ནག་གྲགས་སེང་།རྒྱང་རོ་པཎ་ཆེན།བཅོམ་ལྡན་རིག་རལ་སོགས་བྱོན།སྐབས་དེར་མཁས་བཙུན་བཟང་གསུམ་གྱིས་ཆེ་རྒུ་ཐམས་ཅད་ཀྱིས་བཀུར་བ་བྱུང་ལ།འགྲོ་མགོན་ཆོས་རྒྱལ་འཕགས་པས་ཆུ་མིག་ཆོས་འཁོར་གྱི་གྲལ་གཙོར་གདན་ཞུ་གནང་ཡོད་པ་དང་།འཕགས་པའི་གསན་ཡིག་ཏུ།སློབ་དཔོན་དགེ་བའི་བཤེས་གཉེན་མཆིམས་ནམ་མཁའ་གྲགས་ལས་ཤེས་རབ་ཀྱི་ཕ་རོལ་ཏུ་ཕྱིན་པ་ཉི་ཁྲི་ལྔ་སྟོང་པའི་འགྲེལ་པ་སློབ་དཔོན་འཕགས་པ་རྣམ་གྲོལ་སྡེས་མཛད་པའི་ཉི་ཁྲི་སྣང་བ་ཐོས་སོ།།ཞེས་སོགས་མཆིམས་ནམ་མཁའ་གྲགས་ཀྱི་དྲུང་ནས་ཟབ་ཆོས་མང་པོ་ཞུས་པའི་ཐོ་ཡང་བཀོད་འདུག།སྣར་ཐང་གི་མཁས་པའི་ཁྲོད་དུ་མཆིམས་ཀྱི་མཚན་ཅན་དུ་མ་ཞིག་འབྱུང་ན་ཡང་།རྗེ་འདི་ལ་མཁན་ཆེན་མཆིམས་དང་།མཆིམས་ཐམས་ཅད་མཁྱེན་པ་ཞེས་མཁས་པའི་གཞུང་རྣམས་སུ་ཡོངས་སུ་གྲགས་ཤིང་།མཚན་གྱི་རྣམ་གྲངས་གཞན་ལ།མཁན་པོ་སྣར་ཐང་པའམ།སྣར་ཐང་མཁན་ཆེན་དང་།མཁན་ཆེན་མཆིམས།མཆིམས་ཆེན་པོའམ་མཆིམས་ཆེན་མོ།མཆིམས་ཐམས་ཅད་མཁྱེན་པ་ཞེས་སོགས་སུའང་བརྗོད།གསུང་རྩོམ་ལ།དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་ནས་བསྒྲིགས་པའི་བཀའ་གདམས་པའི་གསུང་འབུམ་ཕྱོགས་བསྒྲིགས་ཞེས་པའི་དཔེ་ཚོགས་ཀྱི་ནང་དུ་ད་སྔ་ལག་སོན་བྱུང་བ་ཆོས་ཚན་བཅུ་དགུ་ལས་མ་བཞུགས་པར་བཤད་ཅིང་།དེར་མཆིམས་ཀྱི་མཛོད་ཊཱིཀ་ཆེན་མོའང་བསྡུས་མི་འདུག་གོ།